KOMISIJOS SPRENDIMAS
2006 m. rugsėjo 4 d.
nustatantis vynuogynų plotų pagrindinių tyrimų duomenų perrašymo į mašininio skaitymo formą kodą ir tipines taisykles
(pranešta dokumentu Nr. C(2006) 3881)
(kodifikuota redakcija)
(2006/717/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1979 m. vasario 5 d. Tarybos reglamentą (EEB) Nr. 357/79 dėl vynuogynų statistinių tyrimų (1), ypač į 4 straipsnio 2 ir 4 dalį, ir į 6 straipsnio 7 dalį,
kadangi:
(1)
1979 m. gegužės 17 d. Komisijos sprendimas 79/491/EEB, nustatantis vynuogynų plotų pagrindinių tyrimų duomenų perrašymo į mašininio skaitymo formą kodą ir tipines taisykles (2), buvo keletą kartų iš esmės keičiamas (3). Siekiant aiškumo ir racionalumo minėtas sprendimas turėtų būti kodifikuotas.
(2)
Reglamente (EEB) Nr. 357/79 reikalaujama, kad valstybės narės pateiktų Komisijai informaciją, surinktą atliekant vynuogynų plotų pagrindinius tyrimus, kuri pateikiama pagal geografinius vienetus, nustatomus laikantis minėto reglamento 8 straipsnyje numatytos tvarkos, t. y. priimant Komisijos sprendimą prieš tai gavus Žemės ūkio statistikos nuolatinio komiteto nuomonę, suskirstytų lentelių sąvado pavidalu.
(3)
Tyrimų rezultatus elektroniniu būdu apdorojančios valstybės narės turėtų pateikti tuos rezultatus mašininio skaitymo forma. Tokie tyrimų rezultatų perdavimo kodai taip pat nustatomi laikantis Reglamento (EEB) Nr. 357/97 8 straipsnyje nurodytos tvarkos.
(4)
Šiame sprendime numatytos priemonės atitinka Žemės ūkio statistikos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Mašininio skaitymo forma, kurią elektroniniu būdu tyrimų rezultatus apdorojančios valstybės narės naudoja Reglamento (EEB) Nr. 357/79 2 straipsnyje nurodytiems duomenims pateikti, yra magnetinė juostelė.
2 straipsnis
Kodai ir taisyklės, reglamentuojantys Reglamento (EEB) Nr. 357/79 2 straipsnyje nurodytų duomenų perrašymą į magnetinę juostelę, yra pateikti I-III prieduose.
3 straipsnis
Sprendimas 79/491/EEB yra panaikinamas.
Nuorodos į panaikintą sprendimą laikomos nuorodomis į šį sprendimą, ir skaitomos pagal V priede pateiktą atitikmenų lentelę.
4 straipsnis
Šis sprendimas skirtas valstybėms narėms.
Priimta Briuselyje, 2006 m. rugsėjo 4 d.